KOMMISSIONENS FORORDNING (EF) Nr. 315/96 af 21. februar 1996 om gennemførelsesbestemmelser for støtten til fremme af produktionen af komælk i de oversøiske franske departementer, og om ændring af forordning (EØF) nr. 1756/93

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3763/91 af 16. december 1991 om særlige foranstaltninger for visse landbrugsprodukter til fordel for de oversøiske franske departementer (1), senest ændret ved forordning (EF) nr. 2598/95 (2), særlig artikel 9,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (3), senest ændret ved forordning (EF) nr. 150/95 (4), særlig artikel 6, stk. 2, og

ud fra følgende betragtninger:

Efter artikel 6, stk. 1, i forordning (EØF) nr. 3763/91 ydes der støtte til fremme af produktionen af højst 20 000 tons komælk om året til dækning af de oversøiske franske departementers eget konsum; støtten ydes til producenter og producentsammenslutninger for den mængde mælk, der leveres til mejerierne; der bør fastsættes gennemførelsesbestemmelser, og Kommissionens forordning (EØF) nr. 1756/93 (5), senest ændret ved forordning (EF) nr. 693/95 (6), bør suppleres med nærmere angivelse af hvilken landbrugsomregningskurs der skal anvendes; der ydes dog ikke støtte for mælk, som anvendes til fremstilling af skummetmælk bestemt til foder;

myndighederne bør kunne kontrollere, at støtten anvendes som planlagt, nemlig til at fremme produktionen af komælk til dækning af departementernes eget konsum;

de nationale myndigheder bør fastsætte foranstaltninger med henblik på at kontrollere, at støtteordningen fungerer korrekt; Kommissionen bør regelmæssigt modtage meddelelser;

forordning (EF) nr. 2598/95, der indførte støtten til fremme af produktionen af komælk, trådte i kraft den 12. november 1995, og gennemførelsesbestemmelserne bør anvendes fra samme dato;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I denne forordning forstås ved:

a) sødmælk: det af en eller flere køer udmælkede produkt, hvis sammensætning ikke er blevet ændret efter malkningen

b) mejeri: en virksomhed eller en sammenslutning, der opkøber mælk eller andre mejeriprodukter hos producenten, for at behandle eller forarbejde og/eller afsætte dem til en eller flere virksomheder, som behandler eller forarbejder mælken eller andre mejeriprodukter.

Artikel 2

1. Støtten ydes efter skriftlig ansøgning fra mejeriet, der forpligter sig til at:

a) føre regnskaber, som mindst for hver måned viser, hvilken mængde hver mælkeproducent har leveret, og i givet fald hvilken mængde mælk, der er videresolgt af mejeriet, eller hvilken mængde mejeriprodukter der er fremstillet af mejeriet

b) underkaste sig enhver kontrol, der kræves af medlemsstaten, herunder navnlig kontrol af regnskaber og produktkvalitet.

2. Ansøgning om udbetaling af støtte for den mængde, der fremstilles hvert kvartal, indgives til myndighederne senest den sidste dag i måneden efter det pågældende kvartal. Der anvendes den af myndighederne foreskrevne blanket, som mindst indeholder følgende oplysninger:

- den mængde mælk, der er leveret af hver producent

- den mængde mælk, der er videresolgt, eller den mængde mælk, som er anvendt i hvert produkt, herunder den mængde skummetmælk, der er bestemt til foder

- mejeriets navn og adresse

- støttebeløbet.

Ansøgningen om støtte for den mængde, der fremstilles i perioden 12. november til 31. december 1995, indgives dog samtidigt med ansøgningen om støtte for den mængde, der fremstilles i første kvartal af 1996.

3. Når det er kontrolleret, at oplysningerne er korrekte, udbetales støtten til mejeriet senest den sidste dag i anden måned efter det pågældende kvartal.

4. Mejeriet overfører det fulde støttebeløb til producenten eller producentsammenslutningen, som modtager det senest den femtende dag efter, at mejeriet modtog betalingen.

Artikel 3

Den Franske Republik sender hvert år senest den 15. oktober Kommissionen oplysninger om, hvilken mængde der blev udbetalt støtte for i det foregående mejeriår.

Artikel 4

1. Den Franske Republik træffer alle fornødne foranstaltninger, herunder kontrolforanstaltninger, for at sikre, at støtten faktisk udbetales til producenten eller producentsammenslutningen, og at der ikke ydes støtte for skummetmælk bestemt til foder.

2. En rapport om kontrol efter artikel 2, stk. 1, fremsendes med følgende oplysninger:

- kontroldato

- kontrolsted

- kontrolresultater.

3. Myndighederne underretter inden fire uger Kommissionen om tilfælde af uregelmæssigheder.

Artikel 5

I del A i bilaget til forordning (EØF) nr. 1756/93 indsættes som nr. 5:

>TABELPOSITION>

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 12. november 1995.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 356 af 24. 12. 1991, s. 1.

(2) EFT nr. L 267 af 9. 11. 1995, s. 1.

(3) EFT nr. L 387 af 31. 12. 1992, s. 1.

(4) EFT nr. L 22 af 31. 1. 1995, s. 1.

(5) EFT nr. L 161 af 2. 7. 1993, s. 48.

(6) EFT nr. L 71 af 3. 3. 1995, s. 52.